
Hatékonyságnövelés egy hullámtermék gyártó üzem feldolgozógépén

 A szakmai gyakorlatom során, a gyártási és feldolgozási folyamatok megismerése után, egy kihívásokkal teli feladatot kaptam a vezetés részéről. Az egyre több kis volumenű megrendelés és a vevői igények változása miatt szükségessé vált a kimetsző gépek kapacitásának növelése. A választás a BOBST SPO-160S síkkimetsző gépre esett, mert az előző év negyedik negyedében egy kétszínes nyomóművel lett kibővítve. Így az egyszerűbb nyomatok legyárthatók köztes nyomdagép beiktatása nélkül, természetesen a minőségi specifikációknak maradéktalanul megfelelve. A dolgozat betekintést nyújt a folyamatba, a kezdeti felmérésektől egészen a fejlesztésekig. A fő cél a gép maximális kihasználtságának az elérése. Az előzetes állapotok felmérése után, a dolgozók bevonásával olyan megoldásokat keresünk, amelyek elősegítik a cél elérését. A hatékonyságnövelés a lean menedzsment egyes elemeit felhasználva, fejlesztésekkel és optimalizálással történik. Az ott dolgozók mentalitásának a megváltoztatása is egy fontos célt képvisel, mivel a jövőben is szükséges a megújulás.
A kaizen, amely a lean egyik alapmódszertana, a folyamatos fejlesztést képviseli. A dolgozat betekintést nyújt ennek a folyamatnak a kezdeti állapotába. Szó lesz az állapotfelméréséről, hogy legyen egy viszonyítási alapunk a későbbiekben annak érekében, hogy tudjuk, történt-e javulás a változtatásoknak köszönhetően. Elhangzanak a folyamatban lévő standardizálási törekvések, amely az elért eredmények fenntarthatóságának a záloga lesz. Valamint azokról a fejlesztésekről, melyek kis beruházást igényelnek, esetleg akár a rendelkezésre álló eszközök módosításával és egy kis kreativitással megvalósíthatók. Ezek a tevékenységek az ott dolgozók munkavégzését megkönnyítik, a megállások gyakoriságát és az átállási időt csökkentik,összességében a gépkihasználtságot növelik.



